b'\n_START_ARTICLE_\nZgodovina Evropske unije\n_START_PARAGRAPH_\nEvropska unija je geopoliti\xc4\x8dna tvorba, ki zavzema velik del evropskega kontinenta in je bila ustanovljena na podlagi ve\xc4\x8d pogodb. Prvotno je imela 6 dr\xc5\xbeav \xc4\x8dlanic, danes pa jih ima 28, kar je ve\xc4\x8dina vseh dr\xc5\xbeav v Evropi._NEWLINE_Kljub idejam o federaciji, konfederaciji ali carinski uniji, je prvotni nastanek Evropske unije temeljil na nadnacionalnem nadzoru, ki bi "vojno naredil za nepojemljivo in stvarno nemogo\xc4\x8do" in bi krepil demokracijo pri dr\xc5\xbeavah \xc4\x8dlanicah. kot so Robert Schuman in ostali voditelji predlagali v Schumanovi deklaraciji (1950) in Evropski deklaraciji (1951)._NEWLINE_Ta na\xc4\x8drt je bil poglaviten pri Evropske skupnosti za premog in jeklo (ESPJ) (1951), Pari\xc5\xa1ki pogodbi (1951) in kasneje pri Rimski pogodbi (1958), ki je vzpostavila Evropsko gospodarsko skupnost (EGS) in Evropsko skupnost za jedrsko energijo (EURATOM). ESPJ in EGS sta bili kasneje zdru\xc5\xbeeni znotraj Evropske unije, EURATOM pa uradno \xc5\xa1e vedno deluje neodvisno, vendar si z Evropsko unijo deli ve\xc4\x8d \xc4\x8dlanic in institucij._NEWLINE_Z Maastrichtsko pogodbo (1992) je bila ustanovljena Evropska unija s svojo tristebrno strukturo, ki poleg Evropske skupnosti vklju\xc4\x8duje tudi zunanje in notranje zadeve. To je vodilo do nastanka enotne evropske valute, Evra (uveden 1999). Maastrichtska pogodba je bila kasneje dopolnjena in nadgrajena z Amsterdamsko pogodbo (1997), Pogodbo iz Nice (2001) in Lizbonsko pogodbo (2007).\n_START_SECTION_\nIdeje o evropski zdru\xc5\xbeitvi pred letom 1945\n_START_PARAGRAPH_\nVelika obmo\xc4\x8dja Evrope so v zgodovini \xc5\xbee bila zdru\xc5\xbeena s silo. Prvi\xc4\x8d z Rimskim imperijem, nato z Bizantinskim cesarstvom, Frankovskim cesarstvom, Prvim Francoskim cesarstvom in nacisti\xc4\x8dno Nem\xc4\x8dijo._NEWLINE_Do dolo\xc4\x8dene mere je z dinasti\xc4\x8dnimi zavezni\xc5\xa1tvi prihajalo tudi do mirnih zdru\xc5\xbeitev evropskih obmo\xc4\x8dij. Manj pogoste so bile notranje dr\xc5\xbeavne unije, kot pri Poljsko-Litvanski skupnosti ali Avstro-Ogrski.'